**ELŐTERJESZTÉS**

Bonyhád Város Képviselő - testületének 2019. január hó 23. nap

rendes/rendkívüli testületi ülésére

|  |  |
| --- | --- |
| Tárgy: | Pályázat benyújtása Belügyminisztérium kiegyenlítő bérrendezési alap támogatására c. felhívásra |
| Előterjesztő: | Dr. Puskásné dr. Szeghy Petra |
| Előterjesztést készítette: | Dr. Puskásné dr. Szeghy Petra |
| Előterjesztés száma: | 1. sz. |
| Előzetesen tárgyalja: | - |
| Melléklet: | - |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

A Belügyminiszter pályázatot hirdetett Magyarország 2019. évi központi költségvetéséről szóló 2018. évi L. törvény (a továbbiakban: Kvtv.) 3. melléklet I.12. pont szerint.

A pályázat célja: a közszolgálati tisztviselőkről szóló 2011. évi CXCIX. törvény 132. § alapján az illetményalap összegét évente az állami költségvetésről szóló törvény állapítja meg. A 2019. évben 38 650 Ft, mely összeg tíz éve ennyi. A pályázat célja ezen összeg emelése állami támogatás terhére.

A pályázók köre: Azon önkormányzati hivatalt fenntartó települési önkormányzatok nyújthatnak be pályázatot, ahol az egy főre jutó adóerő képesség nem haladja meg a 38 000 Ft-ot.

Bonyhád Város Önkormányzata Bonyhádvarasd, Izmény, Kisdorog, Grábóc, Kisvejke, Kismányok, Mőcsény, Váralja községek önkormányzataival tart fenn közös önkormányzati hivatalt. A Kvtv. 2. melléklet I.1. pontja határozza meg az önkormányzati hivatal működésének támogatását, ahol a hivatalt fenntartó önkormányzatok és a nemzetiségi önkormányzatok is számítanak. Mindezek alapján a Bonyhádi Közös Önkormányzati Hivatal államilag finanszírozott létszáma 48,25 álláshely, melyre tekintettel 221.122.400 Ft állami támogatásban részesülünk. A hivatal képviselő-testület által engedélyezett létszáma 56 + 2 álláshely. A 2 álláshelyen technikai dolgozók vannak, akik rehabilitációs foglalkoztatás hatálya alatt állnak és a munka törvénykönyve szerinti a foglalkoztatási jogviszonyuk.

A hivatalban 2019. január 1-el 49 fő végez munkát köztisztviselői jogviszonyban, év végére ez a létszám 50 főre változik, mivel egy fő jelezte munkába állási szándékát kisgyermeke születése után.

A pályázat úgy rendelkezik, hogy a Közös Önkormányzati Hivatalt fenntartó valamennyi településnek vállalnia kell az alábbi feltételeket:

* az illetményalapot 2019. évre vonatkozóan (2019. január 1-jétől kezdődően) a Kvtv-ben meghatározott illetményalapnál legalább 20%-kal magasabban, 46 380 Ft-ban kell megállapítani.

A hivatal számára – természetesen valamennyi településre tekintettel – az állami támogatás 221.122.400 Ft, melyhez idén 32.830.400,- Ft állami támogatás társul, mely az ebr rendszerben kiközlésre került.

Bérre és járulékokra a 2018. évben 218.128.007 Ft-ot, dologi kiadásokra 21.632.345 Ft-ot, mindösszesen 239.760.352 Ft-ot költöttünk a közös önkormányzati hivatal működtetésére.

A támogatás elszámolásánál természetesen a garantált bérminimumosok és a soros lépések is tervezésre kerültek, így a fenti összeggel összességében el tudunk majd számolni. A számítások tartalmazzák már azon munkavállalók bérét és járulékait is, akik jelezték szándékukat a munkába állásra.

Ez azt jelenti, hogy az idei évre jutó állami támogatás a hivatal valamennyi költségét fedezi, ahhoz hozzátenni az önkormányzat költségvetéséből nem kell.

Kérem a tisztelt képviselő-testületet, hogy az előterjesztést támogatni szíveskedjen!

**Határozati javaslat**

Bonyhád Város Önkormányzatának Képviselő-testülete:

* pályázatot nyújt be a Belügyminisztérium kiegyenlítő bérrendezési alap támogatására;
* vállalja, hogy a Belügyminisztérium kiegyenlítő bérrendezési alap támogatására kiírt pályázat nyertessége esetén a közszolgálati tisztviselőkről szóló 2011. évi CXCIX. törvény 132. §-ban nevesített illetményalapot Magyarország 2019. évi központi költségvetéséről szóló 2018. évi L. törvény 60. § (6) bekezdés felhatalmazása alapján 2019. évre 46 380 Ft-ban állapítja meg;
* vállalja, hogy a Belügyminisztérium kiegyenlítő bérrendezési alap támogatására kiírt pályázat nyertessége esetén a közszolgálati tisztviselőkről szóló 2011. évi CXCIX. törvény 132. §-ban nevesített illetményalapot Magyarország 2019. évi központi költségvetéséről szóló 2018. évi L. törvény 60. § (6) bekezdés felhatalmazása alapján a 46 380 Ft illetményalapot a 2019. évi költségvetési rendeletébe foglalja.

Határidő: 2019. január 25.

Felelős: dr. Puskásné dr. Szeghy Petra jegyző

Végrehajtásért felelős: Fauszt Józsefné osztályvezető

Bonyhád, 2019. január 22.

dr. Puskásné dr. Szeghy Petra

jegyző